# **REPUBLIKA E SHQIPËRISË**

## **DHOMA KOMBËTARE E NOTERISË**

**BORDI DISIPLINOR**

**Nr. (•) i Vendimit**

**VENDIM**

##### BORDI DISIPLINOR

i përbërë nga :

**Jonida Gaba: Kryetare**

 **Irena Laha: Anëtar**

 **Merita Prifti: Anëtar**

 **Elsonida Rama: Anëtar**

Në seancat dëgjimore të zhvilluara më datat **(•)**, **(•)**, **(•)**, **(•)**dhe **(•)** mori në shqyrtim kërkesën e Ministrisë së Drejtësisë, sipas Urdhrit Nr. **(•)** datë **(•)**të Ministrit të Drejtësisë “Për nisjen e procedimit disiplinor për noterin **(•)**”, përcjellë me anë të shkresës Nr. **(•)** Prot, datë **(•)**, me të dhënat si më poshtë:

**KËRKUES:** Ministria e Drejtësisë

**DREJTUAR:** Bordit Disiplinor, Dhoma Kombëtare e Noterisë

**KUNDËR:** Subjektit të Procedimit **(•)**, Noter

**OBJEKTI:** Nisja e procedimit disiplinor për noterin **(•)**; Marrjen e masës disiplinore të përcaktuar në shkronjën “dh”, të nenit 26, të ligjit Nr. 110/2018 “Për noterinë”.

**BAZA LIGJORE:** Neni 26, 43-55 i ligjit Nr. 110/2018 “Për noterinë”.

**BORDI DISIPLINOR**

pasi dëgjoi relatimin e Anëtares znj. **(•)**dhe pasi përfundoi seancën dëgjimore me subjektin e procedimit disiplinor, Noter **(•)**, përfaqësuesin e Ministrisë së Drejtësisë, znj. **(•)**, specialiste ne Drejtorinë e Përgjithshme Rregullatore të Çështjeve të Drejtësisë dhe si bisedoi çështjen në tërësi,

### **VËREN:**

1. Bordi Disiplinor, Dhoma Kombëtare e Noterisë (në vijim, “Bordi”), ka marrë në dorëzim Urdhrin Nr. **(•)**, datë **(•)**, të Ministrit të Drejtësisë, përcjellë me anë të shkresës Nr. **(•)**Prot, datë **(•)**, sipas të cilit, në kuptim të shkronjës “dh”, të nenit 26, të ligjit Nr. 110/2018 “Për noterinë”, urdhërohet (citohet):

1. Nisjen e procedimit disiplinor për noterin **(•)**.
2. Dërgimin e raportit të hetimit së bashku me dosjen hetimore Bordit Disiplinor të Dhomës Kombëtare të Noterisë.
3. Bordi Disiplinor, jo më vonë se 15 ditë nga data e marrjes së dosjes, të fillojë procedimin disiplinor duke ndjekur procedurën në përputhje me nenin 43 e vijues, të ligjit Nr.110/2018 “Për noterinë”.
4. Ky urdhër i njoftohet Bordit Disiplinor, noterit **(•)**, si dhe Dhomës Kombëtare të Noterisë. Ky urdhër hyn në fuqi menjëherë.

**2**. Po në të njëjtën datë është përcjellë pranë Bordit, edhe dokumenti Nr. **(•)**prot., datë **(•)**, “Raport **mbi kryerjen e inspektimit të përgjithshëm të noterit publik (•)**” si dhe dokumentacioni i administruar nga grupi i punës në kuadër të hetimit disiplinor (në vijim, ky raport bashkë me dokumentacionin mbështetës referuar edhe si “Raport Kontrolli”).

**3**. Nga aktet bashkëngjitur urdhrit të ministrit të Drejtësisë e referuar dokumentacionit rezulton se në zbatim të Urdhrit nr.86, datë 25.01.2023, të ministrit të Drejtësisë “*Për miratimin e programit vjetor të inspektimit të noterëve për vitin 2023*”, qëllimi i të cilit është organizimi i një programi vjetor inspektimi për noterët, si dhe në zbatim të Urdhrit nr. **(•)**, datë **(•)**të Ministrit të Drejtësisë “*Për kryerjen e inspektimit të përgjithshëm pranë noterit* **(•)**”, në datë **(•)**është ushtruar kontroll pranë zyrës noteriale të noterit **(•)**, i cili ushtron veprimtarinë noteriale në Bashkinë **(•)**.

**4.** Kontrolli është kryer në përputhje me nenin 6 dhe nenin 7 të ligjit nr. 8678, datë 14.05.2001, “Për organizimin dhe funksionimin e Ministrisë së Drejtësisë”*,* i ndryshuar, neneve 22, 23, 25 dhe 29 të ligjit nr. 110/2018, “Për noterinë”, i ndryshuar, si dhe aktet e tjera ligjore e nënligjore që rregullojnë ushtrimin e veprimtarisë së noterëve.

**5.** Nga ana e grupit të kontrollit, materiali i grumbulluar i është nënshtruar analizës dhe ballafaqimit të akteve dhe veprimeve noteriale me dispozitat e kuadrit ligjor e nënligjor në fuqi që disiplinojnë veprimtarinë noteriale, në mënyrë të posaçme ligjit Nr. 110/2018 “Për noterinë” si dhe akteve nënligjore në fuqi.

**6.** Grupi i kontrollit, në përfundim të analizës, ka konstatuar shkelje të rënda të rregullave të parashikuara nga dispozitat ligjore dhe nënligjore që rregullojnë veprimtarinë noteriale nga noteri **(•)**, që përbejnë shkak për fillimin e procedimit disiplinor, për masën disiplinore të parashikuar në nenin 26, pika 2, shkronja “dh”, të ligjit Nr. 110, datë 20.12.2018 “Për noterinë”.

**7.** Pas këtij konstatimi, Ministri i Drejtësisë me Urdhrin Nr. **(•)** datë **(•)**, ka vendosur “Nisjen e procedimit disiplinor për noterin **(•)**për marrjen e masës disiplinore të përcaktuar në shkronjën “dh”, të nenit 26, të ligjit Nr. 110/2018 “Për noterinë”.

**8.** Noteri, **(•)**, ishte prezent në dy nga seancat dëgjimore të zhvilluara nga Bordi Disiplinor për këtë qëllin, përputhje me nenin 43 dhe 46, të ligjit nr. 110/2018 “Për noterinë”, i ndryshuar, konkretisht:

1. Datë **(•)**, në të cilin kërkoi shtyrjen e seancës dëgjimore, për shkak se avokati i tij, i cili do ta përfaqësontë në këtë seancë, kishte bërë një aksident gjatë rrugës.
2. Datë. **(•)**, ku deklaroi se i kishte të gjitha dokumentacionet për të kundërtën e konkluzioneve të dala nga Ministria e Drejtësisë dhe se do t’ia vinte në dispozicion Bordit në seancën dëgjimore të ardhshme. Në seancat e ardhshme noteri nuk u paraqit dhe nuk përcolli asnjë pretendim me shkrim apo dokumentacion për mbrojtjen e tij.

**9.** Kërkesat për prezencën e tij në seancën dëgjimore janë bërë konkretisht më datë:

a. **(•)**.

b. **(•)**

c. **(•)**.

d. **(•)**.

**10.** Përfaqësuesja e Ministrisë së Drejtësisë znj. **(•)** iu referua Urdhrit nr.86, datë 25.01.2023, “*Për miratimin e programit vjetor të inspektimit të noterëve për vitin 2023*”, qëllimi i të cilit është organizimi i një programi vjetor inspektimi për noterët, si dhe në zbatim të Urdhrit nr. **(•)**, datë **(•)**të Ministrit të Drejtësisë“*Për kryerjen e inspektimit të përgjithshëm pranë noterit* **(•)**”, duke vlerësuar se të gjitha konstatimet e tyre ishin paraqitur nëpërmjet këtyre dokumentave dhe nuk kishte asgje tjetër për të shtuar.

**11.** Bordi Disiplinor nëpërmjet emailit datë **(•)**, me objekt “Informacion në lidhje me futjen ne sistemin NISA të noterit **(•)**”, kërkoi informacion shtesë nga Dhoma Kombëtare e Noterisë, e cila përcolli informacionin si më poshtë vijon:

1. DHKN ka filluar për të gjithë zyrat noteriale të aplikojë NISA në
datën 10 shkurt 2020.
2. Noteri **(•)** ka filluar të regjistrojë në sistem nga data **(•)**.
3. Megjithëse DHKN ka kërkuar që në bazë të ligjit nr.110/2018 “Për
noterinë” të gjitha zyrat noteriale duhet të aplikojnë sistemin
elektronik të Dhomës, sërisht nga një pjesë e vogël e zyrave noteriale
është aplikuar me vonesë gjatë vitit 2020 kjo platformë (pas datës 10
shkurt). Arsyet e mos fillimit të punës për këto zyra noteriale janë
specifike dhe për noterin në fjalë DHKN nuk ka informacion.

**12. Bordi Disiplinor, pasi shqyrtoi pretendimet e palëve, si dhe provat e sjella prej tyre, konstatoi se:**

* 1. Nuk është respektuar Urdhri i Ministrit të Drejtësisë nr. 157 datë 02.06.2020 “Për miratimin e kritereve të hollësishme për mjedisin e zyrës së noterit”, pika 11 ku citohet se: “*11. Noteri nuk mund të reklamojë me shkrim apo në forma të ndryshme në tabela, në muret e zyrës ose në afërsi të saj, si dhe në xhamat e portës apo të dritareve, ofrimin prej tij të shërbimeve të tjera përveç emrit të tij, titullit “Noter” dhe, sipas dëshirës, numrin e kontaktit, orarin e ushtrimit të veprimtarisë dhe ditët përkatëse”.*
	2. Konstatohet se noteri nuk ka zbatuar parashikimet e nenit 65, të ligjit nr. 110/2018 “Për noterinë”, i ndryshuar, si dhe të Urdhrit nr.191, datë 02.04.2021 të ministrit të Drejtësisë “Për përcaktimin e shumës minimale të mbulimit me sigurim për një ngjarje të siguruar dhe shumës minimale të tërësisë së dëmshpërblimeve nga sigurimi, që janë të pagueshme gjatë vitit të sigurimit për një apo më shumë ngjarje”. Në shkronjën “g”, pika 1, të nenit 21 të ligjit nr. 110/2018 “Për noterinë”, i ndryshuar parashikohet se, 1. *Heqja e licencës së ushtrimit të profesionit të noterit bëhet me urdhër të ministrit të Drejtësisë, kur noteri ... g) nuk kryen pagesën e kontributit për sigurimin e detyrueshëm profesional*”, pra rezulton semos kryerja e pagesës së kontributit për sigurimin profesional është një nga shkaqet për heqjen e licencës së noterit.
	3. Lidhur me verifikimin e administrimit dhe plotësimit të regjistrave manual të akteve/veprimeve noteriale nga noteri, në referim të akteve ligjore dhe nënligjore, nga dokumetacioni i vënë në dispozicion, rezulton se mbajtja e regjistrave të përgjithshëm nuk është bërë sipas pikës 7, shkronja “dh”, e Kreut II të Udhëzimit nr. 23, datë 07.12.2020, në të cilin parashikohet konkretisht se: *“Në regjistrin e përgjithshëm të akteve dhe veprimeve noteriale pasqyrohet e gjithë veprimtaria noteriale, me përjashtim të veprimtarisë që pasqyrohet në regjistrin e testamenteve. Në regjistrin e përgjithshëm shënohen sipas emërtimit të shtyllave: dh) përshkrimi i aktit apo i veprimit noterial;e) vlera e tarifës noteriale të paguar për shërbimin e kryer(tarifa)”*. Gjithashtu, regjistrat e përgjithshëm nuk janë mbajtur në përputhje me pikën 13 dhe 15 të Kreut II të Udhëzimit të sipërcituar, ku parashikohet se: “13. *Kur një regjistër manual i veprimtarisë së noterit përfundon, kalohet në regjistrin tjetër duke bërë shënimin në pjesën e pasme të faqes së fundit të regjistrit të plotësuar, si më poshtë: “Ky regjistër u përfundua sot më datë (shënohet, dita, muaji, viti, emri, mbiemri, nënshkrimi i noterit dhe nënshkrimi i punonjësit*).”15*. Kur në regjistër nuk mund të regjistrohen më veprime, për shkak se ai është mbushur, noteri bën shënimin e mbylljes së regjistrit,* ***duke shënuar datën, muajin, vitin, numrin e fletëve e faqeve të regjistrit*.”** Mbajtja e regjistrit dhe akteve noteriale nuk është në përputhje me Udhëzimin nr. 23, datë 07.12.2020 “Për evidentimin, administrimin, ruajtjen e akteve e të dokumenteve noteriale dhe për organizimin, funksionimin dhe ruajtjen e arkivave noterialë, përfshirë formatin e tyre, si dhe formën, përmbajtjen, verifikimin e rregullueshmërisë dhe administrimin e regjistrave të veprimtarisë noteriale”, konkretisht me pikën 2, të Kreut I, ku parashikohet se “*Noteri është i detyruar të ruajë në arkiv një njësi origjinale të cdo akti dhe dokumenti noterial të hartuar prej tij...”, pikën 9 të Kreut II, ku parashikohet se “Noteri, pas nënshkrimit të aktit veprimit noterial, pasqyron aktin/veprimin noterial në regjistrin përkatës. .. Nuk lejohet të....të lihen rreshta bosh ndërmjet regjistrimeve”****.*** Në pikën 4 të Udhëzimit nr.23, datë 7.12.2020 të Ministrit të Drejtësisë parashikohet se: “4*. Noteri është përgjegjës për çdo dëmtim të dokumenteve arkivore, që është shkaktuar nga mosrespektimi i detyrimeve të parashikuara në këtë udhëzim dhe mban përgjegjësi disiplinore****.”***

Noteri **(•)** nuk respekton parashikimet e akteve ligjore dhe nënligjore për hedhjen në sistem të akteve noteriale,në zbatim të VKM-së nr. 304, datë 21.05.2014, “Për krijimin e bazës së të dhënave shtetërore të shërbimit Noterial Shqiptar, Regjistri Noterial Shqiptar (RNSH)”, si dhe duke u mbështetur në urdhrin nr. 4, datë 07.01.2020 “Për miratimin e rregullores për administrimin dhe përcaktimin e roleve të subjekteve që kanë të drejtë aksesi në bazën e të dhënave Shtetërore të Regjistrit Noterial Shqiptar”. Konkretisht, noteri nuk ka përmbushur një nga detyrimet kryesore siç është ai i përdorimit detyrimisht të sistemit RNSH, për regjistrimin e të dhënave të parashikuara për aktet dhe veprimet noteriale të hartuara prej tij. Vlerësohet se, mos regjistrimi i akteve/veprimeve noteriale në sistemin elektronik brenda afatit (10 ditor) nga ana e noterëve dhe mos zbatimi i rregullave të përcaktuara në Urdhrin nr. 88, datë 4.3.2013, të Ministrit të Drejtësisë “Për përdorimin e Regjistrit Elektronik Noterial Shqiptar (RNSH), përbën shkelje disiplinore në kuptim të ligjit nr. 110/2018, “Për noterinë”, i ndryshuar dhe akteve nënligjore.

**12.4** Lidhur me detyrimin e noterit për të përmirësuar vazhdimisht kualifikimin profesional, për formimin fillestar të kandidatëve për noterë dhe formimin vazhdues të noterëve anëtarë të Dhomës Kombëtare të Noterisë me 25 kredite,rezulton se noteri **(•)** të mos ketë përmbushur detyrimin ligjor për të përmirësuar vazhdimisht kualifikimin profesional, duke qenë se nuk administron asnjë certifikatë për pjesëmarrje në programet e formimit vazhdues dhe në aktivitetet e tjera trajnuese, për të paktën 5 ditë në vit, të zhvilluara nga Qendra Shqiptare e Trajnimit të Noterëve ose ente të tjera në zbatim të nenin 63, pika 1 shkronja “i”, të ligjit nr. 110/2018 “Për noterinë”, i ndryshuar, si dhe bazuar në Rregulloren e Programit të Detyrueshëm të Formimit Vazhdues për Noterë, miratuar me Urdhrin nr. 344, datë 15.10.2020 të Ministrit të Drejtësisë, “Për miratimin e Rregullores së Programit të Detyrueshëm të Formimit Vazhdues për Noterë”.

**12.5** Nga verifikimet lidhur me respektimin e detyrimeve për përpilimin e akteve/veprimeve noteriale konform ligjit nr. 110/2018, “Për noterinë”, i ndryshuar, si dhe akteve të tjera ligjore e nënligjore, konkretisht, nga aktet e administruara nga Ministria e Drejtësisë, dhe përcjellë Bordit Disiplinor, rezulton se:

* **Lidhur me aktin nr. (•) Rep., nr. (•)., datë (•), “Kontratë shitje automjeti”,** rezulton se nga ana e noterit nuk janë respektuar parashikimet e nenit 93 të Kodit Rrugor dhe të Udhëzimit nr. **(•)**, datë **(•)** “Mbi ndryshimin e pronësisë së mjeteve rrugore”, pasi bashkëlidhur kontratës nuk gjendet verifikimi i bërë pranë RBS nëse automjeti është i lirë apo me barrë siguruese.
* **Lidhur me aktin nr. (•) Rep., nr. (•)., datë (•), “Vendim për lëshimin e dëshmisë së trashëgimisë testamentare”.** Referuar dokumentacionit të paraqitur, nga noteri nuk janë respektuar dispozitat e ligjit nr.110/2018 “Për noterinë”, i ndryshuar, pasi noteri nuk ka bashkëlidhur kërkesën e personit të interesuar për çeljen e dëshmisë së trashëgimisë, kërkesën drejtuar DHKN nëse nga i ndjeri është lënë testament apo është çelur dëshmia e trashëgimisë nga një noter tjetër, si dhe përgjigjen që do të kthente DHKN. Gjithashtu, nga noteri nuk është arsyetuar për ekzistencën e trashëgimtarëve që mund të përfitojnë nga rezerva ligjore, për t’i përfshirë këta trashëgimtarë rezervatarë si trashëgimtarë testamentar, referuar nenit 113/5, të ligjit nr.110/2018 “Për noterinë”, i ndryshuar. Bashkëlidhur aktit noterial gjendet vetëm certifikata e vdekjes për të ndjerin dhe asnjë certifikatë familjare e tij. Në këto kushte noteri rezulton të mos ketë respektuar nenin111 pika 1/b, 2, 3 dhe 4 të ligjit 110/2018 “Për noterinë”, i ndryshuar.
* **Lidhur me aktin nr. (•) Rep., nr. (•)., datë (•), “Kontratë dhurimi automjeti”.** Rezulton se nga ana e noterit nuk janë respektuar parashikimet e nenit 93 të Kodit Rrugor dhe të Udhëzimit nr. **(•)**, datë **(•)** “Mbi ndryshimin e pronësisë së mjeteve rrugore”, pasi bashkëlidhur kontratës nuk gjendet verifikimi i bërë pranë RBS nëse automjeti është i lirë apo me barrë siguruese.
* **Lidhur me aktin nr. (•) Rep., nr. (•)Kol., datë (•), “Vendim për lëshimin e dëshmisë së trashëgimisë ligjore”,** nga noteri nuk janë respektuar neni 53 dhe neni 53/1/ç të ligjit “Për noterinë”, i ndryshuar, (i shfuqizuar), pasi noteri nuk ka bashkëlidhur në akt kërkesën e personit të interesuar, verifikimin që realizohet nga DHKN nëse i ndjeri ka lënë testament apo është çelur dëshmia e trashëgimisë nga një tjetër noter. Gjithashtu, në akt nuk gjendet asnjë çertifikatë familjare e të ndjerit në mënyrë që nga noteri të verifikohej saktë rrethi i trashëgimtarëve ligjorë.
* **Lidhur me aktin nr. (•) Rep., nr. (•) Kol., datë (•), “Vendim për lëshimin e dëshmisë së trashëgimisë ligjore”,** noteri ka hartuar aktin pjesërisht në përputhje me nenet 99, 100, 101, 111, 112, 113 e vijues të ligjit nr.110/2018 “Për Noterinë”, i ndryshuar, pasi noteri nuk ka bashkëlidhur në akt kërkesën e personit të interesuar sipas pikës 1, të nenit 111, “Kërkesa për lëshimin e dëshmisë së trashëgimisë”, ku citohet shprehimish se: “*Noteri, pasi vihet në dijeni zyrtarisht nëpërmjet një kërkese të shkruar nga personat e interesuar*”. Gjithashtu, noteri nuk ka bashkëlidhur certifikatën e vdekjes së bashkëshortit të së ndjerës sikur ai pretendon, si dhe çertifikatat e tjera të domosdoshme për të verifikuar saktë rrethin e trashëgimtarëve ligjor. Pra, rezulton që noteri të ketë vepruar në kundërshtim me nenin 105, pika 1, shkronja “g”, të ligjit nr.110/2018 “Për noterinë”, i ndryshuar. Nisur nga forma e këtij akti noterial, rezulton se akti nuk përmban elementët e domosdoshëm me atë të një akti noterial të nxjerrë prej sistemit NISA, ku konkretisht asnjë prej faqeve të tij nuk përmban barkodin që merret prej këtij sistemi. Pra, rezulton që noteri të ketë vepruar në kundërshtim me parshikimet ligjore në fuqi për përpilimin e këtij akti noterial, pasi, prej tij rezulton të mos jetë përdorur sistemi NISA.
* **Lidhur me aktin nr. (•) Rep., nr. (•) Kol., datë (•), “Deklaratë noteriale”.** noteri **(•)** nuk ka përmbushur plotësisht detyrimet e ligjit, pasi prindërit e të miturit kanë deklaruar destinacionin e saktë të udhëtimit dhe deklarimin që nuk do të braktisë fëmijën, por nuk ka përcaktuar afatin e qëndrimit (datën e nisjes dhe datën e kthimit) sipas Urdhrit nr. 640, datë 20.12.2019 të Ministrit të Brendshëm “Për përcaktimin e rregullave të veçanta të kalimit të shtetasve shqiptarë të mitur në kufi”. Gjithashtu, në akt nuk gjendet bashkëlidhur një certifikatë familjare ku të provohet lidhja familjare, midis palëve deklaruese dhe fëmijës.
* **Lidhur me aktin nr. (•) Rep., nr. (•) Kol., datë (•), “Kontratë shitje automjeti”,** rezulton se nga ana e noterit nuk janë respektuar parashikimet e nenit 93 të Kodit Rrugor dhe të Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur kontratës nuk gjendet verifikimi i bërë pranë RBS nëse automjeti është i lirë apo me barrë siguruese, si dhe as verifikimi për Taksën Vjetore të Mjeteve të Përdorura apo Gjoba të Kontrollit Teknik dhe të Kontrollit në Rrugë.
* **Lidhur me aktin nr. (•)Rep., nr. (•)Kol., datë (•), “Kontratë shitje automjeti”,** rezulton se nga ana e noterit nuk janë respektuar parashikimet e nenit 93 të Kodit Rrugor dhe të Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur kontratës nuk gjendet verifikimi i bërë pranë RBS nëse automjeti është i lirë apo me barrë siguruese, si dhe as Verifikim për Taksën Vjetore të Mjeteve të Përdorura apo Gjoba të Kontrollit Teknik dhe të Kontrollit në Rrugë.
* **Lidhur me aktin nr. (•) Rep., nr. (•) Kol., datë (•), “Vendim për lëshimin e dëshmisë së trashëgimisë ligjore”,** konstatohet senga noteri nuk është administruar edhe certifikata e trungut familjar të vitit 1950 për të verifikuar nëse i ndjeri ka qenë më parë i martuar, dhe nëse ka pasur fëmijë nga martesa e parë. Nisur nga forma e këtij akti noterial, rezulton se akti nuk përmban elementët e domosdoshëm me atë të një akti noterial të nxjerrë prej sistemit NISA, ku konkretisht asnjë prej faqeve të tij nuk përmban barkodin që merret prej këtij sistemi. Pra, rezulton që noteri të ketë vepruar në kundërshtim me parshikimet ligjore në fuqi për përpilimin e këtij akti noterial, pasi, prej tij rezulton të mos jetë përdorur sistemi NISA.
* **Lidhur me aktin nr. (•) Rep., nr. (•)Kol., datë (•), “Kontratë shitje automjeti ”,** rezulton se nga ana e noterit nuk janë respektuar parashikimet e nenit 93 të Kodit Rrugor dhe të Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur kontratës nuk gjendet verifikimi i bërë pranë RBS nëse automjeti është i lirë apo me barrë siguruese, as Verifikimi për Taksën Vjetore të Mjeteve të Përdorura apo Gjoba të Kontrollit Teknik dhe të Kontrollit në Rrugë. Gjithashtu, akti nuk përmban elementët e domosdoshëm me atë të një akti noterial të nxjerrë prej sistemit NISA, ku konkretisht asnjë prej faqeve të tij nuk përmban barkodin që merret prej këtij sistemi. Pra, rezulton që noteri të ketë vepruar në kundërshtim me parshikimet ligjore në fuqi për përpilimin e këtij akti noterial, pasi, prej tij rezulton të mos jetë përdorur sistemi NISA.
* **Lidhur me aktin nr. (•) Rep., nr. (•) Kol., datë (•), “Kontratë huapërdorje”** rezulton se akti nuk përmban elementët e domosdoshëm me atë të një akti noterial të nxjerrë prej sistemit NISA ku konkretisht asnjë prej faqeve të tij nuk përmban barkodin që merret prej këtij sistemi. Pra, rezulton që noteri të ketë vepruar në kundërshtim me parashikimet ligjore në fuqi për përpilimin e këtij akti noterial, pasi, prej tij rezulton të mos jetë përdorur sistemi NISA.
* **Lidhur me aktin nr. (•) Rep., nr. (•) Kol., datë (•), “Kontratë shitje automjeti”,** rezulton se nga ana e noterit janë respektuar pjesërisht parashikimet e nenit 705 e në vijim të Kodit Civil dhe parashikimet e neneve 62, pika 1, shkronja “ll” nenet 99,100, 101 e vijues të ligjit nr. 110/2018 “Për noterinë”, i ndryshuar, dhe të Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur aktit nuk gjendet gjithë dokumentacioni i nevojshëm për hartimin e tij, si dhe mungon verifikimi i kryer në RBS. Gjithashtu, akti nuk përmban elementët e domosdoshëm me atë të një akti noterial të nxjerrë prej sistemit NISA ku konkretisht asnjë prej faqeve të tij nuk përmban barkodin që merret prej këtij sistemi. Pra, rezulton që noteri të ketë vepruar në kundërshtim me parashikimet ligjore në fuqi për përpilimin e këtij akti noterial, pasi, prej tij rezulton të mos jetë përdorur sistemi NISA.
* **Lidhur me aktin nr. (•) Rep., nr. (•) Kol., datë (•), “Vendim për lëshimin e dëshmisë së trashëgimisë testamentare”,** rezulton se hartimi i këtij akti noterial është bërë në kundërshtim me ligjin, konkretisht pikën 4 dhe 5 të nenit 111 të ligjit nr. 110/2018 “Për noterinë”, i ndryshuar, pasi noteri nuk ka kontrolluar nëse disponimet me testament të testatorit janë të vlefshme, sipas parashikimeve të bëra në Kodin Civil, përkundrazi nga noteri është cituar se: “*Kjo dëshmi trashëgimie nuk është e detyrueshme për të tretët, rezervatarë ose jo. Nëse ka persona të tillë të përjashtuar nga pasuria e disponuar me testament dhe që kanë pretendime në lidhje me të, mund të kërkojnë në rrugë gjyqësore me padi themeli, pjesën e tyre takuese mbi këtë pasuri.”.* Ndërkohë që në pikën 5 të nenit 111, parashikohet se: “5*. Kur disponimi me testament është i pavlefshëm, noteri, me vendim të arsyetuar, deklaron pavlefshmërinë e testamentit dhe vijon me lëshimin e dëshmisë së trashëgimisë ligjore. Në rast se deklarohen të pavlefshme vetëm disa nga disponimet e testamentit, dëshmia e trashëgimisë ligjore lëshohet vetëm për atë pjesë të disponimeve të testamentit që deklarohen të pavlefshme”.* Pra, në bazë të kësaj dispozite ligjore është vetë noteri ai i cili duhet të bëjë verifikimet nëse disponimet me testament janë të vlefshme.
* **Lidhur me aktin nr. (•) Rep., nr. (•) Kol., datë (•), “Vendim për lëshimin e dëshmisë së trashëgimisë testamentare”.** Noteri nuk ka respektuar nenin 112, pika 1, shkronja “ç”, pasi dëshmia e trashëgimisë nuk përmban të dhënat e trashëgimtarëve sic parashikohet në këtë pikë. Gjithashtu, mosadministrimi i çertifikatave familjare/martesore/personale të trashëgimlënësit dhe trashëgimtarëve të tij, lë vend për dyshime që nga noteri të mos jetë bërë verifikimi nëse ka cënim të rezervës ligjore. Pra, noteri ka vepruar në kundërshtim me pikën 4 dhe 5 të nenit 111 të ligjit nr. 110/2018 “Për noterinë”, i ndryshuar, pasi noteri nuk ka kontrolluar nëse disponimet me testament të testatorit janë të vlefshme, sipas parashikimeve të bëra në Kodin Civil.
* **Lidhur me aktin nr. (•) Rep., nr. (•) Kol., datë (•), “Deklaratë noteriale”,** noteri ka vepruar në kundërshtim me shkronjën “g”, të pikës 2, të nenit 105, të ligjit nr. 110/2018 “Për noterinë”, i ndryshuar pasi nuk ka bashkëlidhur gjithë dokumentacionin e nevojshëm, konkretisht mungojnë çertifikatat e pronësisë.
* **Lidhur me aktin nr. (•) Rep., nr. (•) Kol., datë (•), “Kontratë shitje pasuri e luajtshme”,** rezulton se nga ana e noterit janë respektuar pjesërisht parashikimet e nenit 705 e në vijim të Kodit Civil dhe parashikimet e neneve 62, pika 1, shkronja “ll” nenet 99,100, 101 e vijues të ligjit nr. 110/2018 “Për noterinë”, i ndryshuar, pasi bashkëlidhur aktit nuk gjendet gjithë dokumentacioni i nevojshëm për hartimin e tij. Nga ana e noterit nuk janë respektuar parashikimet e nenit 93 të Kodit Rrugor dhe të Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur kontratës nuk gjendet verifikimi i bërë pranë RBS nëse automjeti është i lirë apo me barrë siguruese, as Verifikimi për Taksën Vjetore të Mjeteve të Përdorura apo Gjoba të Kontrollit Teknik dhe të Kontrollit në Rrugë.
* **Lidhur me aktin nr. (•)Rep., nr. (•) Kol., datë (•), “Deklaratë noteriale”,** nuk janë përmbushur plotësisht detyrimet e ligjit, pasi prindërit e të miturit nuk kanë deklaruar destinacionin e saktë të udhëtimit dhe deklarimin që nuk do të braktisë fëmijën, sipas Urdhrit nr. 640, datë 20.12.2019 të Ministrit të Brendshëm “Për përcaktimin e rregullave të veçanta të kalimit të shtetasve shqiptarë të mitur në kufi”. Në akt nuk gjendet bashëklidhur një certifikatë familjare ku të provohet lidhja familjare, midis palëve deklaruese dhe fëmijës.
* **Lidhur me aktin nr. (•) Rep., nr. (•) Kol., datë (•), “Kontratë shitje pasuri e luajtshme”,** janë respektuar pjesërisht parashikimet e nenit 705 e në vijim të Kodit Civil dhe parashikimet e neneve 62, pika 1, shkronja “ll”, nenet 99,100, 101 e vijues të ligjit nr. 110/2018 “Për noterinë”, i ndryshuar, dhe të Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur aktit nuk gjendet gjithë dokumentacioni i nevojshëm për hartimin e tij, e konkretisht Çertifikata e Pronësisë së Mjetit Rrugor dhe Verifikimi për Taksën Vjetore të Mjeteve të Përdorura apo Gjoba të Kontrollit Teknik dhe të Kontrollit në Rrugë.
* **Lidhur me aktin nr. (•)Rep., nr. (•)Kol., datë (•), “Deklaratë noteriale”,** akti nuk përmbanelementët e domosdoshëm të një akti noterial të nxjerrë prej sistemit NISA ku konkretisht asnjë prej faqeve të tij nuk përmban barkodin që merret prej këtij sistemi. Pra, rezulton që noteri të ketë vepruar në kundërshtim me parshikimet ligjore në fuqi për përpilimin e këtij akti noterial, pasi, prej tij rezulton të mos jetë përdorur sistemi NISA.
* **Lidhur me aktin nr. (•)Rep., nr. (•)Kol., datë (•), “Kontratë shitje automjeti”,** rezulton se nga ana e noterit nuk është respektuar shkronja “g”, e pikes 2, të nenit 105, të ligjit nr. 110/2018 “Për noterinë”, i ndryshuar dhe të Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur aktit nuk gjendet dokumentacioni i nevojshëm për hartimin e tij, e konkretisht Çertifikata e Pronësisë së Mjetit Rrugor dhe Verifikimi për Taksën Vjetore të Mjeteve të Përdorura apo Gjoba të Kontrollit Teknik dhe të Kontrollit në Rrugë.

**13. Konstatime**

Bazuar në analizën e dokumentacionit të paraqitur nga Ministria e Drejtësisë, konstatohet se:

**13.1** Noteri publik **(•)**e ushtron detyrën në bazë të Urdhrit të Ministrit të Drejtësisë nr. 257, datë 13.06.2012, për “*Dhënien e Licencës së ushtrimit të profesionit të noterit dhe përcaktimin e njësisë vendore të ushtrimit të veprimtarisë noteriale*”, në Bashkinë **(•)**.

**13.2** Noteri **(•)**, gjatë veprimtarisë noteriale në të shumtën e rasteve dhe në mënyrë të përsëritur nuk respekton kërkesat e ligjit nr. 7829/1994, “Për noterinë”, i ndryshuar, (i shfuqizuar) dhe ligjit nr.110/2018 “Për noterinë”, i ndryshuar dhe të akteve nënligjore në fuqi që rregullojnë veprimtarinë noteriale në Republikën e Shqipërisë.

**13.3** Është konstatuar se noteri nuk ka zbatuar parashikimet e nenit 65 të ligjit nr. 110/2018 “Për noterinë”, i ndryshuar, si dhe të Urdhrit nr.191, datë 129.3.2021 “Për përcaktimin e shumës minimale të mbulimit me sigurim për një ngjarje të siguruar dhe shumës minimale të tërësisë së dëmshpërblimeve nga sigurimi, që janë të pagueshme gjatë vitit të sigurimit për një apo më shumë ngjarje”, pasi nuk u administrua asnjë dokumentacion provues për këtë fakt.

**13.4** Noteri **(•)** nuk respekton parashikimet e akteve ligjore dhe nënligjore për hedhjen në sistemin RNSH të akteve/veprimeve noteriale, sipas parashikimeve të VKM-së nr.304, datë 21.05.2014, “Për krijimin e bazës së të dhënave shtetërore të shërbimit noterial shqiptar, Regjistri Noterial Shqiptar (RNSH)”. Është konstatuar se në sistem janë hedhur vetëm testamentet. Gjithashtu, noteri **(•)** nuk ka hedhur as në sistemin Nisa, një pjesë të akteve noteriale, e për rrjedhojë këto akte, nuk përmbajnë identifikuesin elektronik (barkodin), si një element i rëndësishëm që duhet të përmbajë akti noterial referuar nenit 105/a, i ligjit Nr. 110/2018 “Për noterinë”, i ndryshuar.

**13.5** Mbajtja e regjistrave të përgjithshëm të akteve dhe veprimeve noteriale nuk është bërë sipas Udhëzimit nr. 23, datë 07.12.2020, pasi janë konstatuar vende të lëna bosh, ku rezultonin të plotësuara vetëm numrat e Repertorit dhe Koleksionit dhe asnjë nga rubrikat e tjera.Nuk është vendosur në dispozicion akti nr. **(•)** Rep., nr. **(•)**kol., datë **(•)** as dhe gjatë shqyrtimit të çështjes në bordin disiplinor.

**13.6** Noteri **(•)** nuk ka përmbushur detyrimin ligjor për të përmirësuar vazhdimisht kualifikimin profesional, duke marrë pjesë në programet e formimit vazhdues dhe në aktivitetet e tjera trajnuese, për të paktën 5 ditë në vit, të zhvilluara nga Qendra Shqiptare e Trajnimit të Noterëve ose ente të tjera në zbatim të nenin 63, pika 1, shkronja “i”, të ligjit nr. 110/2018 “Për noterinë”, i ndryshuar.

**13.7** Nga verifikimi i akteve noteriale të tërhequra për verifikim ka rezultuar se:

1. Lidhur me hartimin e akteve noteriale kontratë shitje pasuri e luajtshme automjet, rezulton se nga ana e noterit nuk janë respektuar parashikimet e Udhëzimit nr.232, datë 14.01.2016 “Mbi ndryshimin e pronësisë së mjeteve rrugore”, pasi bashkëlidhur kontratave nuk gjendet verifikimi i bërë pranë RBS nëse automjeti është i lirë apo me barrë siguruese, verifikimi për Taksën Vjetore të Mjeteve të Përdorura apo Gjoba të Kontrollit Teknik dhe të Kontrollit në Rrugë dhe në disa raste edhe mungesa e certifikatës së pronësisë.
2. Lidhur me hartimin e akteve noteriale dëshmi trashëgimie testamentare rezulton që, nga noteri të mos jenë administruar certifikatat familjare, martesore apo personale të trashëgimlënësit dhe trashëgimtarëve të tij, duke vepruar kështu në kundërshtim me parashikimet ligjore, pasi nuk janë bërë verifikime nëse ka cënim të rezervës ligjore apo nëse janë respektuar dispozitat e tjera të Kodit Civil.
3. Po ashtu, rezulton që edhe në rastet e dëshmive të trashëgimisë ligjore noteri të mos ketë bashkëlidhur aktit certifikatat familjare të të ndjerit në mënyrë që nga noteri të verifikohej saktë rrethi i trashëgimtarëve ligjor, certifikata martesore e detyrueshme në bazë të nenit 112/3, të ligjit Nr. 110/2018 “Për noterinë” i ndryshuar, dhe kërkesa e noterit drejtuar DHKN për verifikim. Gjithashtu, në përmbajtjen e dëshmive të trashëgimisë nuk përcaktohen të dhënat e trashëgimtarëve ligjor apo testamentar sipas parashikimeve të nenit 112, pika 1, gërma ç, të ligjit nr. 110/2018 “Për noterinë”, i ndryshuar.

**13.8** Në përfundim theksojmë se, edhe pse noterit i është bërë kërkesë e përsëritur për paraqitjen e fakteve dhe nga ana e tij nuk është përcjellë asnjë dokumentacion shtesë për të provuar të kundërtën e konstatimeve të përcjella nga Ministria e Drejtësisë. Noteri nuk është paraqitur në seancat dëgjimore të zhvilluar për këtë qëllim, të thirrur nga Bordi Disiplinor për këtë qëllim, në përputhje me nenin 43, nr. 110/2018 “Për noterinë”, i ndryshuar.

**13.9** Referuar ligjit nr. 110/2018 “Për noterinë”, i ndryshuar konkretisht neni 4, profesioni i noterit në Republikën e Shqipërisë është një funksion i pavarur, me karakter publik, në shërbim të personave fizikë dhe juridikë, i cili ushtrohet nëpërmjet hartimit të akteve juridike dhe ushtrimit të veprimtarive noteriale të tjera, të parashikuara në këtë ligj dhe në legjislacionin në fuqi. Në kontekstin e ligjit, një noter shërben për disa qëllime:

1. Vërtetimi dhe verifikimi. Noterët konfirmojnë identitetin e individëve që nënshkruajnë dokumente, me qëllim parandalimin e keqpërdorimit të këtyre dokumenteve dhe për të ndaluar mashtrimet e ndryshme që mund të ndodhin duke keqpërdorur besimin e palëve të përfshirë në këtë marrëdhënie. Nese një noter, nuk realizon të gjitha veprimet e parashikuara nga ligji, për të siguruar palët, ateherë nuk ka realizuar një nga detyrat kryesore për të cilat ky funksion është parashikuar.
2. Parandalimi i mashtrimit dhe mbrojtja e interesave publik, ku prania e noterit dekurajon manipulimin e dokumenteve, për shkak të procedurave dhe mekanizmave të vënë në dispozicion të noterit për verifikim te tyre. Berja e veprimeve para noterit duhet t’i shërbejë lehtësimit të transaksioneve juridike, si dokumente të pronësisë, certifikata të gjendjes familjare, pajisja e dokumentit me elementët e nevojshëm ose dokumente të tjera, duke siguruar vlefshmërinë e tyre dhe duke reduktuar rrezikun e mosmarrëveshjeve ose sfidave me legjitimitetin e dokumentit. Një noter publik luan një rol kritik në respektimin e ligjit duke parandaluar mashtrimin, duke mbrojtur individët dhe duke siguruar një mekanizëm për verifikimin e origjinalitetit të dokumentave ligjore. Puna e tyre ndihmon në ruajtjen e besimit dhe transparencës në transaksionet ligjore dhe kontribuon në një system ligjor të drejtë dhe efikas.

PËR KËTO ARSYE,

Bordi Disiplinor, Dhoma Kombëtare e Noterisë, mbështetur në shkronjën “d”, të pikës 1, të nenit 51, të ligjit Nr. 110/2018 “Për noterinë” dhe nenin 11 të Urdhrit Nr. 170 datë 10.06.2020 të Ministrit të Drejtësisë “Për miratimin e rregullores dhe skemën e kompensimit dhe funksionimin e Bordit Disiplinor”,

### **VENDOSI:**

1. Pranimin e kërkesës të Ministrisë së Drejtësisë për fillimin e procedimit disiplinor ndaj Noterit **(•)**.
2. Heqjen përfundimtare të licencës për ushtrimin e profesionit të noterit, në zbatim të shkronjës “dh”, të pikës 2, të nenit 26, të Ligjit nr.110/2018 “Për noterinë”, i ndryshuar

2. Ngarkohet Dhoma Kombëtare e Noterisë, që në kuptim të nenit 54 dhe 55 të ligjit Nr. 110/2018 “Për noterinë”, të bëjë publikimin e këtij vendimi.

3. Kundër këtij vendimi lejohet ankim në Gjykatën Administrative të Shkallës së Parë Tiranë, brenda 45 ditëve nga e nesërmja e komunikimit të këtij vendimi.

U shpall, në datë **(•)**, në Tiranë.

**BORDI DISIPLINOR**

**Dhoma Kombëtare e Noterisë**

 **Jonida Gaba**

 **Kryetare**

 **Merita Prifti Irena Laha**  **Elsonida Rama**

 **Anëtare Anëtare Anëtare**